CELEX: 32020R1434
Language: lv
Date: 2020-10-09 00:00:00
Title: Komisijas Regula (ES) 2020/1434 (2020. gada 9. oktobris), ar kuru attiecībā uz 16. starptautisko finanšu pārskatu standartu groza Regulu (EK) Nr. 1126/2008, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002 (Dokuments attiecas uz EEZ)

12.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 331/20
               
            
         KOMISIJAS REGULA (ES) 2020/1434
         (2020. gada 9. oktobris),
         ar kuru attiecībā uz 16. starptautisko finanšu pārskatu standartu groza Regulu (EK) Nr. 1126/2008, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1606/2002 (2002. gada 19. jūlijs) par starptautisko grāmatvedības standartu piemērošanu (1) un jo īpaši tās 3. panta 1. punktu,
         tā kā:
         
                     (1)
                  
                  
                     Ar Komisijas Regulu (EK) Nr. 1126/2008 (2) tika pieņemti vairāki starptautiskie grāmatvedības standarti un to interpretācijas, kas bija spēkā 2008. gada 15. oktobrī.
                  
               
                     (2)
                  
                  
                     Covid-19 pandēmija izraisīja nepieredzētu ārēju satricinājumu Savienībai un tās ekonomikai, radot vajadzību pēc pasākumiem, kuru mērķis ir pēc iespējas mazināt negatīvo ietekmi uz iedzīvotājiem un uzņēmumiem.
                  
               
                     (3)
                  
                  
                     Dalībvalstis un Savienība ir veikušas pasākumus, lai sniegtu finansiālu atvieglojumu uzņēmumiem, tajā skaitā maksājumu brīvdienas, kuru pamatā ir privāts vai publisks moratorijs, lai novērstu nevajadzīgu bankrotu un darbvietu zaudēšanu un sekmētu strauju atlabšanu.
                  
               
                     (4)
                  
                  
                     Starptautisko grāmatvedības standartu padome (IASB) 2020. gada 28. maijā publicēja “Ar Covid-19 saistītas nomas koncesijas” (grozījumi 16. starptautiskajā finanšu pārskatu standartā (SFPS) Noma).
                  
               
                     (5)
                  
                  
                     16. SFPS grozījums paredz fakultatīvu, pagaidu ar Covid-19 saistītu darbības atvieglojumu nomniekiem, kas gūst labumu no nomas maksājumu brīvdienām, nemazinot uzņēmumu sniegtās finanšu informācijas būtiskumu un lietderību. Pēc apspriešanās ar Eiropas Finanšu pārskatu padomdevēju grupu Komisija secina, ka 16. SFPS grozījums atbilst Regulas (EK) Nr. 1606/2002 3. panta 2. punktā izklāstītajiem ieviešanas kritērijiem.
                  
               
                     (6)
                  
                  
                     
                        IASB noteica, ka 16. SFPS grozījumu spēkā stāšanās datums ir 2020. gada 1. jūnijs. Tāpēc šīs regulas noteikumi būtu jāpiemēro ar atpakaļejošu spēku, lai nodrošinātu attiecīgiem emitentiem juridisko noteiktību un konsekvenci ar citiem Regulā (EK) Nr. 1126/2008 noteiktajiem grāmatvedības standartiem.
                  
               
                     (7)
                  
                  
                     Ņemot vērā to, ka šis ar Covid-19 saistītais darbības atvieglojums ir steidzams, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
                  
               
                     (8)
                  
                  
                     Tāpēc attiecīgi būtu jāgroza Regula (EK) Nr. 1126/2008.
                  
               
                     (9)
                  
                  
                     Šajā regulā paredzētie pasākumi ir saskaņā ar Grāmatvedību regulējošās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1126/2008 pielikumā 16. starptautisko finanšu pārskatu standartu (SFPS) Noma groza, kā norādīts šīs regulas pielikumā.
         
         
            2. pants
            Ikviens uzņēmums 1. pantā minētos grozījumus piemēro vēlākais no 2020. gada 1. jūnija finanšu gadiem, kas sākas 2020. gada 1. janvārī vai pēc tam.
         
         
            3. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 9. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 243, 11.9.2002., 1. lpp.
         
         
            (2)  Komisijas Regula (EK) Nr. 1126/2008 (2008. gada 3. novembris), ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002 (OV L 320, 29.11.2008., 1. lpp.).
      
      
         
            PIELIKUMS
            Ar Covid-19 saistītas nomas koncesijas
            Grozījums 16. SFPS
            Grozījums 16. SFPS “
               Noma”
            
            Pievieno 46.A, 46.B, 60.A, C1.A, C20.A un C20.B punktu. Pirms C20.A punkta pievieno jaunu virsrakstu. Lai atvieglotu lasīšanu, šie punkti nav pasvītroti.
            NOMNIEKS
            
               Novērtēšana
            
            
               
                  Turpmāka novērtēšana
               
            
            
               Nomas līguma grozījumi
            
            
                     
                        46.A
                     
                     
                        Nomnieks kā praktisku paņēmienu var izvēlēties nenovērtēt, vai nomas koncesija, kas atbilst 46.B punkta nosacījumiem, ir nomas līguma grozījums. Nomnieks, kas izdara šādu izvēli, uzskaita visas izmaiņas nomas maksājumos, kas izriet no nomas koncesijas, tādā pašā veidā, kā, piemērojot šo standartu, uzskaitītu izmaiņas, ja izmaiņas nebūtu nomas līguma grozījums.
                     
                  
                     
                        46.B
                     
                     
                        Praktiskais paņēmiens, kas minēts 46.A punktā, ir piemērojams tikai nomas koncesijām, kas notiek tiešā Covid-19 pandēmijas ietekmē, un tikai tad, ja ir izpildīti visi turpmāk minētie nosacījumi:
                        
                                    a)
                                 
                                 
                                    izmaiņu nomas maksājumos rezultāts ir pārskatīta atlīdzība par nomu, kas ir būtībā vienāda ar vai mazāka par atlīdzību par nomu tieši pirms izmaiņām;
                                 
                              
                                    b)
                                 
                                 
                                    jebkurš nomas maksājumu samazinājums ietekmē tikai tos maksājumus, kas sākotnēji bija jāveic 2021. gada 30. jūnijā vai pirms šā datuma (piemēram, nomas koncesija atbilstu šim nosacījumam, ja tās rezultātā tiktu samazināti nomas maksājumi 2021. gada 30. jūnijā vai pirms šā datuma un palielināti nomas maksājumi pēc 2021. gada 30. jūnija); un
                                 
                              
                                    c)
                                 
                                 
                                    citos nomas nosacījumos nav būtisku izmaiņu.
                                 
                              
                  
               Informācijas atklāšana
            
            
                     
                        60.A
                     
                     
                        Ja nomnieks piemēro 46.A punktā minēto praktisko paņēmienu, nomnieks atklāj:
                        
                                    a)
                                 
                                 
                                    ka ir piemērojis praktisko paņēmienu visām nomas koncesijām, kas atbilst 46.B punkta nosacījumiem, vai, ja to nepiemēro visām šādām nomas koncesijām, informāciju par to līgumu būtību, kuriem tas ir piemērojis praktisko paņēmienu (sk. 2. punktu); un
                                 
                              
                                    b)
                                 
                                 
                                    summu, kas atzīta pārskata perioda peļņā vai zaudējumos, lai atspoguļotu izmaiņas nomas maksājumos, kas izriet no nomas koncesijām, kurām nomnieks ir piemērojis 46.A punktā minēto praktisko paņēmienu.
                                 
                              
                  
               
                  C papildinājums
                  Spēkā stāšanās datums un pārejas noteikumi
                  SPĒKĀ STĀŠANĀS DATUMS
                  
                           
                              C1.A
                           
                           
                              
                                 Ar Covid-19 saistītas nomas koncesijas, izdots 2020. gada maijā, pievienots 46.A, 46.B, 60.A, C20.A un C20.B punkts. Nomnieks šo grozījumu piemēro gada pārskata periodiem, kas sākas 2020. gada 1. jūnijā vai pēc tam. Ir pieļaujama agrāka piemērošana, tostarp finanšu pārskatos, kurus nav atļauts publiskot 2020. gada 28. maijā.
                           
                        PĀREJAS NOTEIKUMI
                  
                     Ar Covid-19 saistītas nomas koncesijas nomniekiem
                  
                  
                           
                              C20.A
                           
                           
                              Nomnieks retrospektīvi piemēro Ar Covid-19-saistītas nomas koncesijas (sk. C1.A punktu), atzīstot minētā grozījuma sākotnējās piemērošanas kumulatīvo ietekmi kā nesadalītās peļņas (vai attiecīgā gadījumā cita pašu kapitāla posteņa) sākuma atlikuma korekciju tā gada pārskata perioda sākumā, kurā nomnieks pirmo reizi piemēro grozījumu.
                           
                        
                           
                              C20.B
                           
                           
                              Pārskata periodā, kurā nomnieks pirmo reizi piemēro Ar Covid-19 saistītas nomas koncesijas, nomniekam nav jāatklāj 8. SGS 28. punkta f) apakšpunktā prasītā informācija.